正月初八日同莫少虛蒲大受王園泛舟各賦二首  其二
作者：郭印
朝代：宋

paragraphs: 名園春信來，冷眼思一窺。
吏文巧束縛，穎脱迺不覊。
興發勇欲往，壯士先登埤。
但得一樽樂，豈論官職卑。
况兹横清流，適然副心期。
梅梢出翠竹，照水兩猗猗。
野航轉澄碧，小雨斜風吹。
平生江海懷，是日慰渇饑。
村迥孤煙處，林深幽鳥時。
端疑是吳越，夢到身亦隨。
同遊客靡惡，喜氣回朝曦。
醉倒不自惜，一葉忌傾欹。
新詩許共賦，未唱心力疲。
歸來已陳迹，物理觀盛衰。